text: Museum overvejer om smykker skal udstilles
  06 december 2016 kl. 10.52
  Lige nu ligger de nyfundne guld- og sølvsmykker i et pengeskab. Måske skal de udstilles på Museet på Sønderskov, inden de sendes til Nationalmuseet.
  Interessen for det nye fund er stor. Den er en del af den skat, som tre amatørarkæologer fandt i forsommeren. Deres fund var næsten et kilo guldsmykker, og folk stod i kø, da skatten blev udstillet på Museet på Sønderskov.
  - Vi havde 9.300 besøgende i de 18 dage, smykkerne var udstillet, fortæller museumsinspektør Lars Grundvad til TV SYD.
  Lige nu ligger de fundne smykker i et pengeskab – fyldt med mudder. De skal skylles med destilleret vand. Derefter skal de sendes til Nationalmuseet.
  Der er endnu ikke taget stilling til, om Museet på Sønderskov vil spørge Nationalmuseet om lov til at gentage successen fra forsommeren.
  